L 238/38
EL
Επίσημη Εφημερίδα της Ευρωπαϊκής Ένωσης
27.9.2023
ΠΑΡΑΡΤΗΜΑ I ΕΙΔΙΚΟΙ ΟΡΟΙ ΠΟΥ ΙΣΧΥΟΥΝ ΓΙΑ ΤΑ ΣΚΑΦΗ ΑΛΙΕΥΣΗΣ ΔΥΝΑΜΕΙ ΤΟΥ ΑΡΘΡΟΥ 19
1.
Κάθε κράτος μέλος διασφαλίζει ότι τηρούνται οι ακόλουθοι περιορισμοί ικανότητας: α) Ο μέγιστος αριθμός των οικείων σκαφών με καλάμι (δόλωμα) και συρτή που επιτρέπεται να αλιεύουν ενεργά τόνο περιορίζεται στον αριθμό των σκαφών που συμμετείχαν στην κατευθυνόμενη αλιεία τόνου το 2006. β) Ο μέγιστος αριθμός σκαφών του οικείου στόλου αλιείας μικρής κλίμακας που επιτρέπεται να αλιεύουν ενεργά τόνο στη Μεσόγειο Θάλασσα περιορίζεται στον αριθμό των σκαφών που συμμετείχαν στην αλιεία τόνου το 2008. γ) Ο μέγιστος αριθμός των οικείων σκαφών αλίευσης που επιτρέπεται να αλιεύουν ενεργά τόνο στην Αδριατική περιορίζεται στον αριθμό των σκαφών που συμμετείχαν στην αλιεία τόνου το 2008.
Κάθε κράτος μέλος κατανέμει ατομικές ποσοστώσεις στα σχετικά σκάφη.
2.
Κάθε κράτος μέλος μπορεί να κατανείμει: — Το 7 %, ως ανώτατο όριο, της ποσόστωσής του για τόνο μεταξύ των σκαφών αλιείας με καλάμι (δόλωμα) και συρτή.
Στην περίπτωση της Γαλλίας, επιτρέπεται η αλίευση τόνου μέγιστης ποσότητας 100 τόνων βάρους τουλάχιστον 6,4 kg ή μεσουραίου μήκους 70 cm από σκάφη που φέρουν σημαία Γαλλίας συνολικού μήκους κάτω των 17 μέτρων και δραστηριοποιούνται στον Βισκαϊκό Κόλπο, — Το 2 %, ως ανώτατο όριο, της ποσόστωσής του για τόνο στην παράκτια αλιεία νωπών ιχθύων μικρής κλίμακας στη Μεσόγειο Θάλασσα, — Το 90 %, ως ανώτατο όριο, της ποσόστωσής του για τόνο μεταξύ των σκαφών του που αλιεύουν στην Αδριατική για λόγους ιχθυοκαλλιέργειας.
3.
Η Κροατία μπορεί να εφαρμόσει ελάχιστο βάρος 6,4 kg ή μεσουραίο μήκος 66 cm για το 7 %, κατ’ ανώτατο όριο των ατόμων τόνου που αλιεύονται στην Αδριατική για λόγους ιχθυοκαλλιέργειας από σκάφη που φέρουν τη σημαία της.
4.
Τα κράτη μέλη των οποίων τα σκάφη αλιείας με δόλωμα, παραγάδι, καθετή και συρτή επιτρέπεται να αλιεύουν τόνο στον Ανατολικό Ατλαντικό και στη Μεσόγειο Θάλασσα καθορίζουν τις ακόλουθες απαιτήσεις τοποθέτησης ετικέτας ουράς: — οι ετικέτες τοποθετούνται στην ουρά κάθε ατόμου τόνου τη χρονική στιγμή της εκφόρτωσης, — κάθε ετικέτα ουράς έχει μοναδικό αριθμό ταυτοποίησης, ο οποίος περιλαμβάνεται στα έγγραφα αλιευμάτων τόνου και αναγράφεται με ευανάγνωστους και ανεξίτηλους χαρακτήρες στο εξωτερικό κάθε συσκευασίας που περιέχει τόνο.